Drúgt orðaskiftið hevur í dag verið av misálitisuppskotinum á løgmann, Aksel V. Johannesen, sum teir tríggir formenninir í andstøðuflokkunum, Jørgen Niclasen, Bárður á Steig Nielsen og Jenis av Rana, í dag hava reist á løgtingi. Nú løgtingið umsíðir hevur atkvøtt um misálitisuppskotið, er greitt, at tað er fallið. Tað vóru 15 atkvøður fyri, 17 ímóti- og ein atkvøða var blonk. Teir tríggir floksformenninir vístu í misálitisuppskotinum á niðurstøðuna hjá meirilutanum í Landsstýrismálanevndini viðvíkjandi klagu um løgmann og avgerð løgmans at lýsa § 14, stk. 2 í hjúnabandslógini at verða yvirtiknað. Í misálitisuppskotinum vístu teir á, at Landsstýrismálanevndin eitt nú hevur staðfest, at”... løgmaður ikki hevur virt § 46 í stýrisskipanini, tá hann uttan um løgtingið hevur tulkað § 14, stk. 2 í hjúnarbandslógini yvirtikna at vera...” Meirilutin í Landsstýrismálanevndini kom til ta niðurstøðu, at“... løgmaður hevur gjørt eitt mistak við at tulka § 14, stk. 2 í hjúnalagslógini yvirtikna í 2007, tí § 14, stk. 2 í hjúnalagslógini er ikki yvirtikin, men er felagsmál, og tað eigur løgmaður at virða og taka til eftirtektar...”-Eftir at niðurstøðan varð kunngjørd, segði løgmaður, at hann ikki ætlar sær at fylgja niðurstøðuni hjá Landsstýrismálanevndini-ei heldur at taka hana til eftirtektar.